S-358/2009

Mál þetta, sem þingfest var 26. október 2009 og dómtekið 30. nóvember sl., er höfðað með ákæru lögreglustjórans á Selfossi dagsettri 1. júlí 2009 á hendur G-kk-þgf P-kk-þgf, kt. 12084-3339, Miðtúni 82, Reykjavík, en til dvalar að Fagurgerði 9, Selfossi,

„fyrir umferðarlaga-, fíkniefna- og hegningarlagabrot

I.

með því að hafa, aðfaranótt sunnudagsins 29. júní 2008, ekið bifreiðinni VE-936, sviptur ökurétti suðvestur Eyraveg við 800-bar á Selfossi undir áhrifum áfengis (vínandamagn í blóði 0,99 ‰) og óhæfur til að stjórna ökutækinu örugglega vegna áhrifa tetrahýdrókannabínólsýru.

Teljast brot ákærða varða við 1. mgr. 48. gr. og 1. mgr., sbr. 3. mgr. 45. gr. og 1. mgr., sbr. 2. mgr. 45. gr. a. umferðarlaga nr. 50,1987, sbr. 5. gr. laga nr. 66,2006, sbr. 1. mgr. 100. gr. nefndra laga.

II.

með því að hafa, aðfaranótt sunnudagsins 6. júlí 2008, ekið bifreiðinni VE-936, sviptur ökurétti austur Suðurlandsveg við Hvol í Ölfusi og óhæfur til að stjórna ökutækinu örugglega vegna áhrifa tetrahýdrókannabínólsýru.

Teljast brot ákærða varða við 1. mgr. 48. gr. og 1. mgr., sbr. 2. mgr. 45. gr. a. umferðarlaga nr. 50,1987, sbr. 5. gr. laga nr. 66,2006, sbr. 1. mgr. 100. gr. nefndra laga.

III.

með því að hafa, að kvöldi þriðjudagsins 30. september 2008, ekið bifreiðinni RF-717, austur Suðurlandsveg á Hellisheiði við Kambabrún í Ölfusi óhæfur til að stjórna ökutækinu örugglega vegna áhrifa amfetamíns, metamfetamíns og tetrahýdrókannabínólsýru.

Teljast brot ákærða varða við 1. mgr., sbr. 2. mgr. 45. gr. a. umferðarlaga nr. 50,1987, sbr. 5. gr. laga nr. 66,2006, sbr. 1. mgr. 100. gr. nefndra laga.

IV.

með því að hafa, að kvöldi fimmtudagsins 4. desember 2008, ekið bifreiðinni RF-717 sviptur ökurétti suður Fagurgerði á Selfossi og inn á bifreiðaplan hjá Suðurlandsvídeó við Austurveg 21.

Teljast brot ákærða varða við 1. mgr. 48. gr., sbr. 1. mgr. 100. gr. umferðarlaga nr. 50,1987.

V.

Með því að hafa, síðdegis miðvikudaginn 30. júlí 2008 á heimili sínu að Fagurgerði 9 á Selfossi, haft í vörslu sinni 0,41 g af hassi sem lögregla fann við leit á hillu í eldhúsi.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

VI.

með því að hafa, þriðjudaginn 8. júlí 2008 brotist inn í bifreiðina AO-906 þar sem hún stóð á bifreiðastæði við Sundhöll Selfoss við Bankaveg á Selfossi, með því að teygja sig inn um rifu á hliðarrúðu bifreiðarinnar og opna þannig bifreiðina og stela úr henni tösku er lá í gólfi við farþegasæti fram í og innihélt lykla, farsíma, 3 miða í Hvalfjarðargöng, seðlaveski með 2 debetkortum og 2 kreditkortum, auðkennislykil og MP3-spilara, auk myndavélar af Fuji-gerð er var milli framsæta bifreiðarinnar.

Telst brot ákærða varða við 244. gr. alm. hegningarlaga nr. 19,1940.

VII.

Með því að hafa, sem hér að neðan greinir, notað þjófstolin kort úr seðlaveski því er frá greinir í ákærulið VI. á þáverandi vinnustað sínum, Sundhöll Selfoss við Bankaveg á Selfossi, til óheimilla úttekta af kortunum og þannig svikið út fé, með því að taka út samsvarandi upphæð úr afgreiðslukassa Sundhallarinnar.

13. júlí kl. 14:20 4.000 kr. úttekt

13. júlí kl. 14:34 5.000 kr. úttekt

13. júlí kl. 16:20 7.000 kr. úttekt

13. júlí kl. 16:30 8.000 kr. úttekt

13. júlí kl. 17:15 5.000 kr. úttekt

15. júlí kl. 15:06 5.000 kr. úttekt

15. júlí kl. 17:59 10.000 kr. úttekt

15. júlí kl. 19:19 7.000 kr. úttekt

Teljast brot ákærða varða við 1. mgr. 248. gr. almennra hegningarlaga nr. 19,1940.

Þess er krafist að ákærði verði dæmdur til refsingar, til að sæta sviptingu ökuréttar frá 26. nóvember 2010 að telja, samkvæmt 101. og 102. gr. umferðarlaga nr. 50,1987 með síðari breytingum, til að sæta upptöku á framangreindum fíkniefnum (efnaskrá nr. 14200), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.

Einkaréttarkrafa:

Í málinu gerir Á-kvk-nf S-kvk-nf, fyrir hönd Sveitarfélagsins Árborgar kröfu um að ákærða verði gert að greiða bætur að fjárhæð kr. 51.000 auk vaxta samkvæmt 8. gr. laga um vexti og verðtryggingu nr. 38,2001 frá tjónsdegi, en síðan dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags vegna ákæruliðar VII.“

Við fyrirtöku þann 30. nóvember sl. óskaði sækjandi eftir því að breyta ákærulið VI þannig að ákærði sé ekki ákærður fyrir að taka MP3 spilara, lykla og auðkennislykil eins og greinir í ákæruliðnum.

Ákærði kom fyrir dóminn þann 30. nóvember og játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru réttilega færð til refsiákvæða. Ákærði hefur með háttsemi sinni unnið sér til refsingar. Þá samþykkti ákærði framkomna bótakröfu. Af gögnum málsins er ekki að sjá að ákærða hafi verið kynnt bótakrafan fyrr en við fyrirtöku málsins þann 30. nóvember sl. Ákærði krafðist vægustu refsingar og kvaðst vera að fara í meðferð og hafa loforð um vinnu í framhaldi af henni.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða, sem óskaði ekki eftir skipun verjanda, hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals.

Í matsgerð frá Rannsóknastofu í lyfja- og eiturefnafræði við Háskóla Íslands vegna ákæruliðar I kemur fram að í þvagi ákærða fannst kódein og tetrahýdrókannabínólsýra og í blóði mældist kódein 120 ng/ml. Í matsgerð vegna ákæruliðar II. mældist afmetamín í blóði 445 ng/ml og í þvagi fannst auk amfetamíns tetrahýdrókannabínólsýra. Í matsgerð vegna ákæruliðar III kemur fram að í þvagi hafi fundist amfetamín, metamfetamín og tetrahýdrókannabínólsýra.

Samkvæmt sakavottorði sem liggur frammi í málinu á ákærði langan sakaferil að baki. Þau brot sem hafa áhrif við ákvörðun refsingar nú eru: Dómur frá 14. febrúar 2007 þar sem ákærði var dæmdur í 30 daga fangelsi, skilorðsbundið í tvö ár fyrir þjófnað, en ákærði hefur með brotum sínum nú rofið skilorð dómsins. Þann 28. febrúar 2008 var ákærði dæmdur til greiðslu 70.000 króna sektar fyrir að aka undir áhrifum fíkniefna og sviptur ökurétti í fjóra mánuði. Þann 23. apríl 2008 var ákærði dæmdur til greiðslu 200.000 króna sektar fyrir brot gegn lögum um ávana- og fíkniefni, umferðarlagabrot og brot gegn vopnalögum og þann 21. nóvember 2008 var ákærði dæmdur til greiðslu 200.000 króna sektar fyrir að aka undir áhrifum fíkniefna og fleiri umferðarlagabrot og sviptur ökurétti í tvö ár frá 26. nóvember 2008. Þá á ákærði að baki þrjá dóma á árinu 2006 fyrir brot gegn lögum um ávana og fíkniefni. Brot þau sem ákærði hefur verið sakfelldur fyrir nú, framdi hann áður en dómur gekk þann 21. nóvember 2008, utan IV. liðs ákærunnar en þar er um fyrstu ítrekun að ræða. Verður ákærða því gerður hegningarauki samkvæmt reglum 78. gr. almennra hegningarlaga. Með vísan til dómaframkvæmdar, sakaferils ákærða og þess að hann hefur rofið skilorð dómsins frá 14. febrúar 2007 er refsing ákærða nú ákveðin fangelsi í fjóra mánuði. Þá ber að svipta ákærða ökurétti í fimm ár frá 26. nóvember 2010 að telja. Þá skal ákærði sæta upptöku á 0,41 grammi af hassi.

Samkvæmt yfirliti yfir sakarkostnað er hann samtals 365.321 króna vegna töku blóðsýna, blóðrannsókna og matsgerða. Ber að dæma ákærða til að greiða þann kostnað með vísan til 218. gr. laga nr. 88/2008.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, G-kk-nf P-kk-nf, sæti fangelsi í fjóra mánuði.

Ákærði er sviptur ökurétti í fimm ár frá 26. nóvember 2010 að telja.

Ákærði greiði í sakarkostnað 365.321 krónu.

Ákærði sæti upptöku á 0,41 grammi af hassi.

Ákærði greiði Á-kvk-þgf S-kvk-þgf, fyrir hönd Sveitarfélagsins Árborgar, 51.000 krónur auk vaxta samkvæmt 8. gr. laga nr. 38/2001 frá 8. júlí 2008 til 30. desember 2009, en samkvæmt 9. gr., sbr. 1. mgr. 6. gr., sömu laga frá þeim degi til greiðsludags.

Á-kvk-nf G-kvk-nf.